สิงคโปร์ แก้ไขปัญหา #ฝุ่นPM25 ได้สำเร็จจากความเด็ดขาดของรัฐบาล
.
นิตยสารศิลปวัฒนธรรมเขียนถึงความเป็นมาของไทยกับฝุ่น PM 2.5 เป็นปัญหาที่เกิดมาเนิ่นนาน 

ปัญหาอากาศและฝุ่นควันตั้งแต่สมัยรัชกาลที่ 4 จากเขม่าของโรงสีข้าว กลิ่นศพ หรือแม้แต่ใน พ.ศ. 2464 หนังสือพิมพ์บางกอกไทมส์ ถึงกับเคยออกข่าวว่า สยามเป็นเมืองที่มีฝุ่นควันเยอะที่สุดในเอเชีย 

และเผชิญปัญหามาจนถึงวันนี้ 

สิงคโปร์ ซึ่งแต่ก่อนนี้ก็ประสบปัญหาไม่ต่างจากไทย เนื่องจากสิงคโปร์ได้รับผลกระทบจากการเผาป่าและพืชไร่ในเกาะสุมาตราและเกาะบอร์เนียว ประเทศอินโดนีเซีย 
.
ใน พ.ศ. 2556 สิงคโปร์มีค่าฝุ่น PM 2.5 สูงถึง 417 ไมโครกรัม สูงกว่าระดับที่องค์การอนามัยโลก (WHO) กำหนดไว้ว่าปลอดภัยที่ 37.5 ไมโครกรัม 

ทว่าปัจจุบันปัญหาฝุ่นหมอกควันในสิงคโปร์ลดลงมากกว่าแต่ก่อน… เขาแก้ไขปัญหานี้ให้ลดลงได้อย่างไร? 

แม้ปัญหาของสิงคโปร์จะมาจากประเทศรอบข้างเป็นหลัก แต่รัฐบาลสิงคโปร์ก็ไม่นิ่งเฉย ออกมาตรการหลายอย่างเพื่อให้คนในประเทศของตนเองมีคุณภาพชีวิตที่ดีขึ้น และได้สูดอากาศบริสุทธิ์เท่าที่จะเป็นไปได้
.
รัฐบาลสิงคโปร์เริ่มต้นด้วยการบีบบังคับบริษัทยักษ์ใหญ่ของประเทศตนเอง ที่ให้การสนับสนุนบริษัทปาล์มน้ำมันและอุตสาหกรรมผลิตเยื่อกระดาษในต่างแดน และออก “กฎหมายหมอกควันข้ามพรมแดน” (Transboundary Haze Pollution Act) บังคับใช้ตั้งแต่ พ.ศ. 2557 เพื่อควบคุมการดำเนินธุรกิจสวนปาล์มน้ำมันในอินโดนีเซีย ที่มีที่ตั้งในสิงคโปร์ โดยไม่ให้เผาป่าเพื่อบุกเบิกพื้นที่การเกษตร ซึ่งเป็นสาเหตุที่ทำให้เกิดปัญหาหมอกควันข้ามพรมแดน
.
นอกจากนี้ บริษัทใดที่มีส่วนสร้างหมอกควันพิษดังกล่าวจะต้องรับผิดชอบในทางอาญาและแพ่ง รวมไปถึงบริษัทที่รับซื้อปาล์มน้ำมันหรือเกี่ยวข้องทั้งทางตรงและอ้อม ชาวสิงคโปร์สามารถฟ้องได้
.
ไม่เพียงแค่นั้น… สิงคโปร์ยังใช้มาตรการคว่ำบาตรสินค้าที่ทำลายสิ่งแวดล้อม อย่างในเดือนตุลาคม พ.ศ. 2558 สภาสิ่งแวดล้อมแห่งสิงคโปร์ระงับการใช้ฉลากเขียวหรือฉลากสิ่งแวดล้อมของ Universal Sovereign Trading ผู้จัดจำหน่ายแต่เพียงผู้เดียวของบริษัท Asia Pulp & Paper Group (APP) ซึ่งเป็นผู้ผลิตเยื่อและกระดาษของอินโดนีเซีย เนื่องจากบริษัทดังกล่าวมีข้อสงสัยว่าเกี่ยวข้องกับการเผาป่าในอินโดนีเซีย
.
นี่ยังไม่รวมกับการแก้ปัญหาอื่น ๆ อีกเช่น การสร้างความร่วมมือระดับภูมิภาค ผ่าน ข้อตกลงอาเซียนว่าด้วยมลพิษจากหมอกควันข้ามพรมแดน หรือสนับสนุนเรื่องเทคโนโลยี เกี่ยวกับไฟป่าหรือเกษตรกรรมให้เพื่อนบ้านอีกด้วย
.
ทั้งหมดนี้เป็นการแก้ไขปัญหาฝุ่น PM 2.5 ที่เกิดขึ้นในสิงคโปร์ ซึ่งได้ผลอย่างดีเยี่ยม เพราะฝุ่นควันในสิงคโปร์ลดลงอย่างต่อเนื่อง ขณะที่ประเทศไทยกลับกำลังเผชิญกับฝุ่นควันมากมายในระยะยาว ส่งผลเสียต่อสุขภาพของประชาชนและสัตว์ ซึ่งเป็นปัญหาที่ยังไม่สามารถแก้ไขได้ ไม่ว่าจะผ่านมากี่ยุคกี่สมัยแล้วก็ตาม
.
อ่านเวอร์ชันเว็บไซต์ : (.
#ฝุ่น #ไทย #สิงคโปร์ #SilpaMag #SilpaHistory #ศิลปวัฒนธรรม
#ฝุ่นPM25